Ο Ιταλός αντιπρόεδρος Ματέο Σαλβίνι εξετάζει την έκδοση μίνι ομολόγου «εσωτερικής χρήσης», με το οποίο το δημόσιο να αποπληρώνει μέρος των χρεών του προς τις ιταλικές επιχειρήσεις. Την αντίθεσή της εκφράζει η ΕΚΤ.

Έπειτα από έντονη διαμάχη μεταξύ Λέγκας και Πέντε Αστεριών και την απειλή παραίτησης του Ιταλού πρωθυπουργού Τζιουζέπε Κόντε, οι δύο αντιπρόεδροι της κυβέρνησης Ματέο Σαλβίνι και Λουίτζι ντι Μάιο επιβεβαίωσαν τη βούλησή τους για συνέχιση της συγκυβέρνησης. Όπως ανακοίνωσαν οι δύο πολιτικοί στη Ρώμη, πρωταρχικός τους στόχος είναι η μείωση της φορολογίας, αλλά και ένας εποικοδομητικός διάλογος με τις Βρυξέλλες.

Η Ρώμη επιμένει μεν ότι επιδιώκει τον διάλογο, αλλά δεν προτίθεται σε καμία περίπτωση να εγκρίνει νέα οικονομικά μέτρα. Πώς θα μειωθεί το δημόσιο χρέος, το οποίο φέτος αναμένεται να ξεπεράσει το 133% του ΑΕΠ;

«Κεκαλυμμένη προσπάθεια» έκδοσης παράλληλου νομίσματος

Όσο για τις αντοχές του κυβερνητικού συνασπισμού, πολλοί σχολιαστές επιμένουν ότι οι πρόωρες εκλογές τον Σεπτέμβριο είναι ακόμη πιθανές. Τα Πέντε Αστέρια, τώρα δείχνουν να είναι πιο διαλλακτικά με την Ευρώπη απ’ ό,τι πριν από ένα χρόνο. Αλλά ο Σαλβίνι επιμένει ότι «πρέπει οπωσδήποτε να αλλάξουν οι κανόνες και οι όροι που θέτει η Ε.Ε».

Αίσθηση προκαλεί η είδηση ότι ο Ματέο Σαλβίνι εξετάζει την έκδοση μίνι ομολόγου «εσωτερικής χρήσης», με το οποίο το δημόσιο να αποπληρώνει μέρος των χρεών του προς τις ιταλικές επιχειρήσεις.

Σχέδια στα οποία ωστόσο ήδη η Ευρωπαϊκή Κεντρική Τράπεζα, αλλά και ο υπουργός Οικονομικών Τζιοβάνι Τρία έχουν εκφράσει αντιρρήσεις. Η μεν ΕΚΤ ανησυχεί μήπως η έκδοση ερμηνευθεί ως «κεκαλυμμένη προσπάθεια» έκδοσης ενός παράλληλου νομίσματος, ο δε υπ. Οικονομικών επικαλείται το κυβερνητικό πρόγραμμα των συγκυβερνώντων κομμάτων που δεν προβλέπει τέτοια δυνατότητα.